**Эчтәлек**

Кереш..............................................................................................................3

Беренче бүлек. Иж-Бубый мәдрәсәсенең мөселман хатын-кызларын мәгърифәтле итүдәге роле .....................................................................................4

Икенче бүлек. Мөхлисә Бубый һәм аның замандашларының хатын-кыз проблемасына карашы............................................................................................7

Йомгаклау......................................................................................................9

Кулланылган әдәбият исемлеге.................................................................10

Кушымта.......................................................................................................11

**Кереш**

*Теманың актуальлеге*. Иж-Бубый мәдрәсәсе – халыкны аң-белемгә тартып, милләтебезнең зыялыларын үстергән, укыту-тәрбияләрнең куелышы һәм эчке тәртип ягыннан алдынгы саналган, бөтен Рәсәй күләмендә дан казанган уку йортларының берсе. Мәдрәсәнең Россиянең төрле төбәкләрендә яшәүче төркиләр арасында танылуында аның хатын-кызларга белем бирү, җәмгыятьтә хатын-кызның ролен югары бәяләве белән бәйле эшчәнлеге дә йогынты ясый. Мәгълүм булганча, хатын-кыз проблемасы – алдынгы татар зыялыларын һәрдаим, аеруча XIX – XX йөз башында борчып торган мәсьәләләнең берсе була. Мәсьәләнең үзәген белем бирү проблемасы тәшкил итә. Бүгенге көндә дә мәгариф системасы төрле үзгәрешләр кичереп тора. Шуңа күрә узган дәвердәге тәҗрибәгә мөрәҗәгать итүне актуаль яңгырый, дип уйлыйбыз.

*Тикшеренү эшенең максатын* Иж-Бубый мәдрәсәсе мисалында инкыйлабка кадәрге татар мәдрәсәләрендә хатын-кыз проблемасын хәл итүне комплекслы өйрәнү тәшкил итә. Әлеге максатка ирешү түбәндәге бурычларларны чишүне күздә тота:

- Иж-Бубый мәдрәсәсендә кызларны укыту мәсьәләсенең куелышын өйрәнү;

- Мөхлисә Бубый язмалары мисалында мәдрәсә мөгаллимнәренең хатын-кызның җәмгыятьтәге, гаиләдәге ролен билгеләвен ачыклау;

- XIX йөзнең икенче яртысы – ХХ йөз башында яшәгән күренекле шәхесләрнең хатын-кыз пролемасына карашын билгеләп үтү.

Тикшеренү эше түбәндәге *методларга* нигезләнеп язылды: педагогик, тарихи чыганакларны теоретик анализлау, педагогик чыганакларны, тарихи фактларны чагыштыру, гомумиләштерү.

*Эшнең яңалыгын* хатын-кыз проблемасының төрле – педагогик һәм әдәби чыганакларда өйрәнеп, интегратив гомумиләштерүләр ясау билгели.

**Беренче бүлек. Иж-Бубый мәдрәсәсенең мөселман хатын-кызларын мәгърифәтле итүдәге роле**

Иж-Бубый мәдрәсәсе – кызларны укыту күркәм традициясенә нигез салган беренче мөселман хатын-кызларына аталган уку йорты. Мәгълүм булганча, патша хөкүмәте мөселман хатын-кызларына белем бирү чараларын күрмәгән, хатын-кызлар өчен беренче уку йортлары аерым шәхесләр тарафыннан гына ачылган. Татар хатын-кызлары өчен мәктәпләрнең иң беренчесе – элеккеге Вятка губернасы Иж-Бубый авылында Мөхлисә Бубый тарафыннан ачыла. Әлеге мәктәп дәүләт карамагында булмый, дәүләт рөхсәте белән ачылмый, шуңа күрә Мөхлисә абыстай шактый күп авырлыклар, каршылыклар белән көрәшә. Әмма бу эшчәнлеге белән ул татар мәгарифе үсешенә зур өлеш кертә, алай гына да түгел, СССР Фәннәр Академиясенең Шәрыкне өйрәнүчеләрнең Бөтенсоюз ассоциациясе әгъзасы Равил Үтәбай-Кәрими язуынча, “зур гыйлемле, алдынгы карашлы, батыр йөрәкле һәм тәвәккәл татар галимә-хатыннарының берсе булып, аеруча мәшһүр Бубый хатын-кызлар мәдрәсәсенең мөдире һәм мөгаллимәсе буларак, Русиядә яшәүче төрки халыклары арасында дан казана” [6: 7]. Татар хатын-кызларын мәгърифәтле итү – Мөхлисә Бубыйның гына түгел, бу асыл нәселнең күп вәкилләренең хыялы була. Ирләр мәдрәсәсендә яңача укытуга бәйле үзгәрешләрнең уңышлы баруы белән рухланган Габдулла һәм Гобәйдулла Бубыйлар кызлар мәктәбен торгызуга шулай ук өлеш кертәләр, кайбер сабакларны үзләре укыталар. Чор өчен бу гаять тәвәккәл адым санала. “Гаҗәеп факт,– дип яза бу хакта А.Мәхмүтова,– XIX гасыр азагында, кызларны уку-язуга да өйрәтү хәрам саналган заманда, ике яшь мулла, кызлар мәктәбенә кереп, дәрес бирә! Бу хәлнең кечкенә бер татар авылында булуын да онытмыйк! Мондый маназараны күз алдына китерүе дә кыен!” [4: 130]. Шулай да кызлар мәктәбенең алгарышы өчен җаны-тәне белән хезмәт итүче мөгаллим – ул Мөхлисә Бубый була. Шунысын да ассызыклыйк: кара фикерле байлар өчен кызлар укыту бик күп яла, ялган уйлап чыгаруга җирлек булып торып, Мөхлисә абыстай һәм аның хезмәттәшләренә авыр сүзләр ишетергә туры килә. Шуңа да карамастан, эшнең, хезмәтнең нәтиҗәсе куандырырлык була: кызлар мәктәбенең көннән-көн алга китүенә дәлил булып, монда Уфа, Казан, Мәскәү, Сембер, Ташкент, Сәмәрканд, Семипалат, Төмән, Әстерхан, Каракүл (хәзерге Пржевальск шәһәре), Пишпәк (хәзерге Кыргызстанның башкаласы Бишкәк шәәһәре), Касыйм, Зайсаннан – илнең төрле төбәкләреннән кызлар агыла башлый. “...тирә-як муллалары үзләре дә, иң тискәреләренә кадәр кызларын китерделәр, сөйләнгән сүзләрнең ялган вә яла икәнлекләрен үз күзләрен белән күреп белерләр иде” [2: 42]. Бубыйлар кызлар мәктәбендә дини һәм дөньяви фәннәрне, шулай ук тәрбияви дәресләр дә укытыла. Әлеге мәктәпнең 1907 елгы программасы кушымтада бирелде.

Әмма кадимче һәм җәдитчеләр арасындагы бәрелешләр Иж-Бубый мәдрәсәсен дә читләтеп узмый, киресенчә, аларның тискәре йогынтысы аның үкенечле финалына китерә: 1911 елның гыйнвар аенда Иж-Бубый мәдрәсәсе тар-мар ителә, мөдирләре, мөгаллимнәре кулга алына. Тарихи документлардан билгеле булганча, мәдрәсәнең бетерелүе, мөгаллимнәрнең зинданнарга ябылуы, мәдрәсәдәге китапларның яндырылуында иске карашлы мулла Ишмөхәммәт ишан тырышлыгы хәлиткеч рольләрнең берсен уйный. Габдулла Бубый, төрмәдән чыккач та, Ишми кебекләрнең аңа эшләргә юл куймаячакларын аңалаган хәлдә, Голҗага – Көнбатыш Кытайда уйгурлар, казаклар, кыргызлар яши торган өлкәнең зур бер шәһәренә китеп барырга карар кыла. Монда да ул педагогик эшчәнлеген дәвам итә, ирләр белән бер рәттән, хатын-кызлар өчен дә яңача укыта торган мәктәпләр ача, театр, музыка түгәрәкләре, әдәбият кичәләре уздыру кебек эшләрне оештыруда әйдәүче булып тора. Аның хыялы – дөньялар үзгәреп, туган якларына әйләнеп кайту һәм монда да кызларны аң-белемгә тарту. Кызы Галиягә язган хатында мондый юллар бар: “Бик зур сәгадәт вә шатлык көннәре туачак, бер дә исемезгә дә килмәгән дәүләт вә имтиязлар безне безне чолгап алачак минутлар озак түгел инде, килеп җитте. Мин әнә шул вакытта кайтырмын, Галиякәй. Буби кызлар мәктәбен ачармын. Бар куәтем белән тырышып, аны дарелмөгаллимәт итәрмен [5: 66].

Буби мәдрәсәсендә белем алган кызларның тормышта зур уңышларга ирешүен ассызыклап, кайбер мисалларны да теркәп китү мөһим, дигән фикердә торабыз: монда укыган Хөршидә Назирова, Зәйтүнә Назирова Татарстан үзәк башкарма комитетында, Мәрьям Зәйнуллина Партия өлкә комитетының хатын-кызлар бүлегендә эшлиләр. Гарәп теле белгече, педагог, һәвәскәр археограф, үзлектән борынгы кулъязмаларны эзләгән, өйрәнгән, аларны популярлаштыру белән шөгыльләнгән Зәйнәп Максудова, РСФСР мәктәпләренең атказанган укытучысы Сара ханым Габбасия, татар басма язуы өчен күп хезмәтләр күрсәткән, дәреслекләр язып калдырган Мөхәммәд Идрисинең кызы – Рабига Идриси – шулай ук Бубый мәдрәсәсе шәкертләре.

Югарыда язылганнар шундый нәтиҗәгә китерә: Иж-Бубый мәдрәсәсендә белем алу системасы – малайларны гына түгел, кызларны да аң-белемле, мәгърифәтле итүне күздә тотып эшләнгән, үз чоры өчен камил дип атарлык систем ул. Аңа нигез салучы, чәчәк атуы өчен барлык шартлар тудыручы Габдулла, Гобәйдулла Бубыйлар үзләре дә кызлар мәктәбендә сабаклар бирәләр, мәдрәсә таркатылганнан соң чит төбәкләрдә кызлар укыту белән шөгыльләнәләр. Шулай да бу эштә иң зур хезмәт куючы – аларның сеңеләре, кызлар мәктәбенең мөдире һәм мөгаллимәсе Мөхлисә абыстай Бубый була.

**Икенче бүлек. Мөхлисә Бубый һәм аның замандашларының хатын-кыз проблемасына карашы**

XIX йөзнең икенче яртысында хатын-кыз проблемасы җәмгыять алдында аеруча кискенлек белән куела. Мәгърифәтче-галимнәр, язучылар хатын-кызның азатлыгын, иҗтимагый актив позициягә басуын беренче нәүбәттә аның белем алуы белән тыгыз бәйлелектә карыйлар. Шушы чор әдәбиятындагы хатын-кыз образларының – Хәнифә (М.Акъегет, “Хисаметдин менла”), Хәдичә, Зөләйха (З.Бигиев, “Меңнәр, яки гүзәл кыз Хәдичә”), Маһитап (Г.Ильяси, “Бичара кыз”) һ.б. бирелеше хатын-кызның патриархаль татар җәмгыятендә кысрыкланган халәттә яшәвен күрсәтә. Р.Фәхретдиновның Сәлимәсе (“Сәлимә, яки гыйффәт”), Әсмасы (“Әсма, яки гамәл вә җәза”) идеал итеп белемле, югары әхлаклы хатын-кыз торуына дәлилдер. Мәгърифәтчеләр шуңа да басым ясыйлар: ислам дине һич тә хатын-кызны кысрыклауны яклап килми, киресенчә, аңа, нәфис затка, Анага карата ихтирам күрсәтерә чакыра. Чынлап та, “Ислам иң әүвәлге заманнарыннан ук хатын-кызга хәерхаһлык күрсәтә. Фәкать ислам гына аналык вазифасын батырлыкка, фидакарьлыкка тиңли: “оҗмах аналарыгызның аяк астында!” Ислам дине өйрәтүенчә, безнең Аналар Аллаһ өчен газиз җан ияләре, аларга гына Ул җирдәге тормышны пәйда итәргә һәм сакларга вазыйфа йөкләгән”,– дип яза Р. Батыр [14, 61]. Мөхлисә Бубый да шушы фикердә тора. “Ислам дөньясында хатыннар” мәкаләсендә ул, хатын-кызларның гаилә эчендәге, иҗтимагый тормыштагы ролен югары бәяләп, “ислам диненең дәвам итүе вә дөньяга җәелүе хакында ирләр белән бер сафта торып хезмәт итүче хатыннар да булды. Болар берлә дә ифтихар кылу урынсыз түгел” дип язып, мөселман дөньясында хатын-кызларның кимсетелгән зат түгел, ә җәмыятьнең тулы хокуклы әгъзасы булуын ассызыклый [2: 107]. Әмма әлеге мәкалә дини тематиканы гына колачламый. Автор тарафыннан күтәрелгән әһәмиятле мәсьәләләрнең берсе – телебезне саклауда хатын-кызларның роле. Мөхлисә Бубыйны, дини, гыйльми, дөньяви мәсьәләләрне хәл итәрлек татар телебез була торып та, “бөтенләй кирәкми вә килешми торган урыннарда рус сүзе истигъмаль ителә башлану” [2: 108]. Мөгаллимә мәкаләсендә дөньядагы һәр төрле кавемнәрнең телләрен саклаучы – шул кавемнәрнең аналары, дигән фикер үткәрелә, хатын-кызлар йорт эчендә тел хуҗасы булырга чакырыла.

Мөхлисә Бубый гаилә әгъзасы буларак хатын-кызның ролен дә бик югары бәяли. Үзенең “Хатын-кызларга гаид” мәкаләсендә ул гаиләне саклап калуда камил әхлак сыйфатларына ия булуы хакында бәян итә. Үз фикерләрен ислам дине тәгълиматлары белән бәйләп, мөгаллимә ир белән хатынны бер-берсенә каршы мөһим әхлакый бурычлары рәтендә дүртесен атый: садакать, ягъни хыянәтсезлек, бер-берсен кайгыртып, күңелләр бер булып яшәү; әминият, ягъни бер-береңә ышанычлы булу, тугрылык саклау; хәтер саклашу, ягъни кешенең күңелендә авыр җәрәхәт калдырырлык сүзләр әйтмәү; могавәнәт, ягъни һәрдаим бер-берсенә ярдәмләшеп тору. Шулай ук бары тик хатын-кызларга гына кагылышлы мәсьәләләргә дә игътибар ителә. Мөхлисә Бубый хатыннарның йорт эчендәге бурычларын намусыл үтәвенә басым ясап, ирләр тапкан акчаны сакчыллык белән сарыф итүнең, гаилә учагын саклауның әһәмиятен ассызыклый. Мөгаллимә гаилә тормышын гел куаныч-шатлыктан гына тормыйча, борчу-мәшәкате, бер-береңнән вакытлыча күңел суына алу турында да искәртә. Мондый очракта хатын-кызның бурычы – тиз арада аерылышу сорамау, ә бәлки сабыр итүдә, – дип уйлый ул.

Күренгәнчә, Иж-Бубый мәдрәсәсенең чәчәк ату чорында хатын-кыз мәсьәләсе бөтен алдынгы татар җәмгыятенең күз уңында тора. Аны җәбер-золымнан коткаруның беренче юлы итеп, зыялыларыбыз, белем, мәгърифәткә юл ачуны билгелиләр. Шул ук вакытта, алар фикеренчә, хатын-кыз – гаилә учагын саклаучы, ир хатыны, ана буларак та югары бәяләнә. М.Акъегет, З.Бигиев, Р.Фәхретдинов, М.Бубый һәм башкаларның әсәрләрендә, нәсыйхәтләрендәге мәгърифәтле, күркәм холыклы, ислам кануннарына тугрылыклы хатын-кыз – шул чорның идеаль хатын-кызы буларак тәкъдим ителә.

**Йомгаклау**

Без яшәгән чорны гаять катлаулы дәвер дип атарга мөмкин. Бөтен дөнья масштабында бара торган глобальләшү, интегральләшү процессы, тормышыбызның төрле – сәясәт, икътисад, аеруча мәгариф өлкәсендәге реформалар үз-үзеңне шәхес, билгеле бер милләт вәкиле буларак саклап калу, тормышта үз урыныңны табу өчен билгеле бер кыенлыклар тудыра. Әнә шундый эзләнү дәверендә үткәндәге уңай тәҗрибәне өйрәнү гаять мөһим.

Әлеге эзләнү-тикшеренү эшебездә без заманында Европа дәрәҗәсендәге белем биргән мәшһүр Иж-Бубый мәдрәсәсе, бигрәк тә аның атаклы мөгаллимәсе, кызлар мәктәбенең мөдире Мөхлисә Бубый эшчәнлеге нигезендә хатын-кыз проблемасының педагогикада һәм әдәбиятта яктыртылышын өйрәндек.

Иж-Бубый мәдрәсәсенең мөселман хатын-кызларын мәгърифәтле итүдә роле гаять зур була. Шул чорда кызларны укытуга дәүләт тарафыннан игътибар бирелми, ачылган кызлар сыйныфлары, мәктәпләре аерым кешеләр инициативасы, тырышлыгы һәм матди тәэмин ителеше нәтиҗәсе генә булып тора. Кызларга белем бирү дә башлангыч мәктәптә укытуны гына күзаллый. Хатын-кызны урта һәм югары сыйныфларда укыту тәҗрибәсен исә Мөхлисә Бубый булдыра. Мөдир һәм мөгаллимә, абыйларының ирләр мәктәбендәге уңышларын күреп рухлана, балаларга дин гыйлемен генә түгел, язу, логика, география, хисап, биология кебек дөньяви фәннәрне укытуны, кул эшенә өйрәтүне, әхлак тәрбиясе дәресләрен бирүне дә максат итеп куя.

Мөхлисә Бубыйның хатын-кызның җәмгыятьтәге, гаиләдәге роле турындагы нәсыйхәтләре, язмалары да аның педагогик мирасының бер өлешен тәшкил итә. Боларда ул хатын-кызның сабыр, тырыш, иренең хезмәтен кадерләүче нәфис зат, гаилә эчендә туган телдә сөйләшүне тәэмин итүче мәгърифәтле шәхес буларак күрүен тасвирлый. Мөгаллимәнең әлеге фикерләре шул чорның атаклы шәхесләре – М.Акъегет, З.Бигиев, Р.Фәхретдинов идеяләре белән туры килә.

**Кулланылган әдәбият исемлеге**

1. Батыр Р. Хатын-кыз – бәллүр савыт // Идел. – 2008. – № 2. – Б. 61 – 63.
2. Бертуган Бубыйлар һәм Иж-Бубый мәдрәсәсе. Тарихи-документаль җыентык. – Казан: Рухият, 1999. – 240 б.
3. Буби Г. Буби мәдрәсәсе тарихы // Аргамак. – 1994. – № 1. – Б.54 – 108.
4. Мәхмүтова А. Иж-Бубый мәдрәсәсенә 220 ел // Казан утлары. – 2001. – № 11. – Б. 126 – 138.
5. Мәһдиев М. Буби мәдрәсәсе // Мәдрәсәләрдә китап киштәсе. Мәшһүр мәгърифәт үзәкләре тарихыннан. – Казан: Татар. кит. нәшр., 1992. – Б. 38 – 71.
6. Үтәбай-Кәрими Р., Рәхимкулова М. Мәгариф тарихыбыз каһарманнары // Бертуган Бубыйлар һәм Иж-Бубый мәдрәсәсе. Тарихи-документаль җыентык. – Казан: Рухият, 1999. – Б. 6 – 13.
7. Хәлиуллина Р. Иж-Бубый мәдрәсәсе // Идел. – 1998. – № 11. – Б. 56.

**Кушымта**

Бубый кызлар мәктәбенең 1907 елгы программасы

|  |  |  |  |  |  |  |
| --- | --- | --- | --- | --- | --- | --- |
| Дәрес исемнәре | 1нче сыйныф | 2нче сыйныф | 3нче сыйныф | 4нче сыйныф | 5нче сыйныф | 6нчы сыйныф |
| Гарәпчә | 3 | 3 | 3 | 3 | 2 | 2 |
| Төркичә инша | 1 | 1 |  |  |  |  |
| Кавагыйде төркия | 1 |  |  |  |  |  |
| Фарсыча | 1 | 1 | 1 |  |  |  |
| Җәгърәфия | 2 | 2 |  |  |  |  |
| Әхлак | 1 | 1 | 2 | 1 |  |  |
| Хисап | 4 | 4 | 4 |  |  |  |
| Төрки имлясы | 1 |  |  |  |  |  |
| Хөсне хат | 1 | 1 | 1 |  |  |  |
| Гыйльме әшья | 3 | 3 | 2 |  |  |  |
| Гомуми тарих |  | 2 | 2 | 2 | 2 | 2 |
| Мантыйк |  |  | 1 |  |  |  |
| Фикъх |  | 1 | 1 | 1 | 1 | 1 |
| Мөдафәга |  | 1 | 1 | 1 |  |  |
| Җәбер |  |  |  | 2 | 2 | 1 |
| Ысуле фикъх |  |  |  | 2 | 2 |  |
| Гакаид |  |  |  | 2 | 1 | 1 |
| Хикмәте табигыя |  |  |  | 2 | 2 | 2 |
| Һәндәсә |  |  |  | 2 | 2 | 2 |
| Хәйванәт |  |  |  |  | 1 |  |
| Кимия |  |  |  |  | 2 | 2 |
| Бәләгате төркия |  |  |  |  |  | 1 |
| Һәйәт |  |  |  |  |  | 2 |
| Нәбатат |  |  |  |  |  | 1 |
| Табакать |  |  |  |  |  | 1 |
| Хифзы сыйххәт |  |  |  |  | 1 | 1 |
| Русча | 12 | 12 | 12 | 12 | 12 | 12 |
| Атнадагы бар сәгать | 30 | 32 | 30 | 30 | 30 | 31 |